Document ID: 32008D0635

KOMMISSIONENS BESLUTNING
af 22. juli 2008
om import til Fællesskabet af sæd, æg og embryoner af får og geder for så vidt angår lister over tredjelande og over sædopsamlingsstationer og embryonindsamlingsteam og krav vedrørende udstedelse af certifikat
(meddelt under nummer K(2008) 3625)
(EØS-relevant tekst)
(2008/635/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 17, stk. 2, litra b), artikel 17, stk. 3, artikel 18, stk. 1, første led, og artikel 19, indledningen, og litra b), og
ud fra følgende betragtninger:
(1)
I direktiv 92/65/EØF fastsættes de dyresundhedsmæssige betingelser, der skal gælde for samhandel med og indførsel til Fællesskabet af dyr samt sæd, æg og embryoner, der med hensyn til dyresundhedsmæssige betingelser ikke er underlagt de specifikke fællesskabsbestemmelser, som er omhandlet i direktivet. I henhold til direktivet skal der også fastsættes en liste over de tredjelande eller dele af tredjelande, der er i stand til at give garantier svarende til dem, der er fastsat i kapitel II i direktivet, og hvorfra medlemsstaterne må indføre sæd, æg og embryoner af får og geder.
(2)
I henhold til direktiv 92/65/EØF skal der ligeledes fastsættes en liste over de opsamlingsstationer for sæd og embryoner i tredjelande, for hvilke disse tredjelande kan give de i direktivets artikel 11 omhandlende garantier.
(3)
For at skabe sammenhæng i fællesskabslovgivningen og under hensyntagen til den internationale nomenklatur er det for opsamlingsstationer for æg og embryoner af får og geder imidlertid mere hensigtsmæssigt at bruge udtrykket »embryonindsamlingsteam« i stedet for »opsamlingsstation«.
(4)
I henhold til direktiv 92/65/EØF skal sæd, æg og embryoner af får og geder, som skal importeres til Fællesskabet, ledsages af sundhedscertifikater, som der skal udarbejdes modeller til i overensstemmelse med dette direktiv.
(5)
I henhold til direktiv 92/65/EØF skal der også fastsættes specifikke dyresundhedsmæssige betingelser eller garantier, der svarer til dem, der er fastsat i dette direktiv, for import til Fællesskabet af sæd, æg og embryoner af får og geder.
(6)
I henhold til Kommissionens beslutning 94/63/EF af 31. januar 1994 om en liste over tredjelande, hvorfra medlemsstaterne tillader indførsel af sæd, æg og embryoner af får og geder samt æg og embryoner af svin (2) skal medlemsstaterne tillade indførsel af sæd, æg og embryoner af får og geder fra de tredjelande, der er opført på listen i bilaget til Rådets beslutning 79/542/EØF (3), og hvorfra indførsel af levende får og geder er tilladt.
(7)
Beslutning 94/63/EF er nu blevet ophævet ved Kommissionens beslutning 2008/636/EF (4).
(8)
Derfor bør der ved nærværende beslutning opstilles en liste over tredjelande, hvorfra medlemsstaterne tillader import af sæd, æg og embryoner af får og geder.
(9)
Der bør ved nærværende beslutning ligeledes opstilles lister over sædopsamlingsstationer og embryonindsamlingsteam, hvorfra medlemsstaterne tillader import af sæd, æg og embryoner af får og geder med oprindelse i tredjelande.
(10)
I artikel 17, stk. 3, i direktiv 92/65/EØF er der fastsat en procedure for ændring af listerne over de sædopsamlingsstationer og embryonindsamlingsteam, hvorfra medlemsstaterne tillader import af sæd, æg og embryoner af får og geder. De ændrede lister skal offentliggøres på Kommissionens websted (5).
(11)
Af hensyn til sammenhængen i fællesskabslovgivningen bør der tages hensyn til betingelserne for samhandelen inden for Fællesskabet med får og geder til avlsbrug og de særlige sæt af prøver for disse dyr, der er fastsat i Rådets direktiv 91/68/EØF af 28. januar 1991 om dyresundhedsmæssige betingelser for samhandelen med får og geder inden for Fællesskabet (6), i forbindelse med standardsundhedscertifikatet for import af sæd af får og geder i nærværende beslutning.
(12)
Dyresundhedsbetingelserne for import til Fællesskabet af får og geder til avl er fastsat i beslutning 79/542/EØF. Der bør derfor også tages hensyn til disse betingelser i standardsundhedscertifikatet for import af sæd af får og geder i nærværende beslutning.
(13)
Visse infektiøse sygdomme hos får og geder kan overføres via sæd. Derfor skal der foretages særlige dyresundhedsmæssige prøver til identifikation af disse sygdomme i henhold til særlige prøveprogrammer, som afspejler, hvor donordyrene har opholdt sig før og i sædopsamlingsperioden. Disse prøver og prøveprogrammer bør være i overensstemmelse med internationale standarder og derfor fremgå af standardsundhedscertifikatet for import af sæd af får og geder i nærværende beslutning.
(14)
Der bør også tages hensyn til bestemmelserne i Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (7) og Kommissionens forordning (EF) nr. 546/2006 af 31. marts 2006 om gennemførelse af Europa-Parlamentets og Rådets forordning (EF) nr. 999/2001 for så vidt angår nationale scrapiebekæmpelsesprogrammer og supplerende garantier, om dispensation fra visse krav i beslutning 2003/100/EF og om ophævelse af forordning (EF) nr. 1874/2003 (8).
(15)
Hygiejnebetingelser for indsamling, behandling, opbevaring og transport af æg og embryoner og de sundhedsbetingelser, der finder anvendelse på hundonordyr, er fastsat i kapitel III og IV i bilag D til direktiv 92/65/EØF. Det er imidlertid nødvendigt at fastsætte supplerende garantier, navnlig med hensyn til officielt veterinærtilsyn med embryonindsamlingsteam, i denne beslutning.
(16)
Af hensyn til klarheden i fællesskabslovgivning bør der i denne beslutning opstilles en liste over tredjelande og godkendte sædopsamlingsstationer, hvorfra medlemsstaterne tillader import til Fællesskabet af sæd af får og geder, en liste over tredjelande og godkendte embryonindsamlingsteam, hvorfra medlemsstaterne tillader import til Fællesskabet af æg og embryoner af disse dyrearter, og krav vedrørende udstedelse af certifikat for denne import for at samle alle disse bestemmelser i én enkelt retsakt.
(17)
Ved anvendelsen af nærværende beslutning bør der tages hensyn til de særlige krav vedrørende udstedelse af certifikat, der er fastsat i punkt 7, litra b), kapitel IX.B., i appendiks 2 til bilag 11 til aftalen mellem Det Europæiske Fællesskab og Det Schweiziske Forbund om handel med landbrugsprodukter (9) som godkendt ved afgørelse 2002/309/EF, Euratom truffet af Rådet og Kommissionen, for så vidt angår aftalen om videnskabeligt og teknologisk samarbejde, den 4. april 2002 om indgåelse af syv aftaler med Det Schweiziske Forbund (10). For sendinger af sæd, æg eller embryoner af får eller geder fra Schweiz til Fællesskabet bør de certifikater, der er omhandlet i Kommissionens beslutning 95/388/EF af 19. september 1995 om sundhedscertifikater for handel inden for EF med sæd, æg og embryoner fra får og geder (11) derfor finde anvendelse som vedtaget i overensstemmelse med nævnte beslutning.
(18)
Ved anvendelsen af nærværende beslutning bør der tages hensyn til de særlige krav vedrørende udstedelse af certifikat og de standardsundhedserklæringer, som kan fastsættes i henhold til aftalen mellem Det Europæiske Fællesskab og Canadas regering om sundhedsforanstaltninger til beskyttelse af folke- og dyresundheden i samhandelen med levende dyr og animalske produkter (12) som godkendt ved Rådets afgørelse 1999/201/EF (13).
(19)
Ved anvendelsen af nærværende beslutning bør der tages hensyn til de særlige krav vedrørende udstedelse af certifikat og de standardsundhedserklæringer, som kan fastsættes i henhold til aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter (14) som godkendt ved Rådets afgørelse 97/132/EF (15).
(20)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Import af sæd
Medlemsstaterne tillader import af sæd af får og geder, der er opsamlet i et tredjeland og på en godkendt sædopsamlingsstation, der er opført i bilag I, og som opfylder de dyresundhedskrav, der er fastlagt i standardsundhedscertifikatet i bilag II.
Artikel 2
Import af æg og embryoner
Medlemsstaterne tillader import af æg og embryoner af får og geder, der er indsamlet i et tredjeland og af et godkendt embryonindsamlingsteam, der er opført i bilag III, og som opfylder de dyresundhedskrav, der er fastlagt i standardsundhedscertifikatet i bilag IV.
Artikel 3
Anvendelse
Denne beslutning anvendes fra den 1. september 2008.
Artikel 4
Adressater
Denne beslutning er rettet til medlemsstaterne.
Udfærdiget i Bruxelles, den 22. juli 2008.

Labels: 0
3
5
6